Genadij Padalka

**Genadij Ivanovič Padalka** () je oficir ruskog ratnog vazduhoplovstva i kosmonaut ruske kosmičke agencije. Trenutno je prvi na listi po ukupnom vremenu provedenom u svemiru – 28. juna 2015. godine u 21.42 UTC preuzeo je prvo mesto od sunarodnika Sergeja Krikaljova, koji je do tada držao rekord sa 803 dana 9 sati i 39 minuta.

Oženjen je i ima tri ćerke. Voli da ide u pozorište, bavi se padobranstvom i ronjenjem.

## Obrazovanje i obuka
Diplomirao je 1979. na Fakultetu za vojnu avijaciju. Nakon diplomiranja služio je kao pilot u ruskom vazduhoplovstvu gde je stekao čin pukovnika. Skupio je preko 1.500 časova leta na šest tipova letelica kao pilot prve klase ruskog ratnog vazduhoplovstva. Pored toga, izveo je preko 300 skokova padobranom
kao instruktor osnovne padobranske obuke. Takođe je radio kao ekološki inženjer u Uneskovom centru za instrukcije do 1994. godine. Takođe je istraživač u projektu *Napredno istraživanje ultrazvuka u mikrogravitaciji* (), koji finansira američka vlada.

## Kosmonautska karijera
Genadij Padalka izabran je za kosmonautskog kandidata 1989. godine, kada je i počeo sa obukom u centru za obuku kosmonauta Jurij Gagarin. Osnovnu obuku prošao je u periodu od juna 1989. do januara 1991. godine, nakon čega je dobio zvanje test-kosmonauta.

### Svemirska stanica Mir
Padalka je zajedno sa kosmonautom Sergejom Avdejevim poleteo ka stanici Mir letelicom Sojuz TM-28, 13. avgusta 1998. godine. Po spajanju sa stanicom oni su postali deo Ekspedicije 26, čiji je glavni zadatak bio popravka sistema stanice koji su održavali optimalne uslove za život kosmonauta, kao i priprema stanice za *deorbitiranje* (kontrolisan pad iz orbite i ulazak u atmosferu), koje će se obaviti nakon sledeće Ekspedicije 27. Padalka i Avdejev su se 8. februara 1999. godine u 11.23 UTC ukrcali u svoju letelicu Sojuz TM-28 i premestili je sa -{-X}- porta za pristajanje na -{+X}- port modula *Kvant*, sa kojim su se spojili u 11.39 UTC. Ovim su oslobodili prvi port za pristajanje sledeće letelice Sojuz TM-29. Padalka se vratio na Zemlju 28. februara 1999. godine letelicom Sojuz TM-28. Odvajanje od stanice Mir dogodilo se 27. februara u 22.52 UTC, a kapsula je sletela na stepe Kazahstana u 02.14 UTC. Padalka je tokom ovog leta proveo 198 dana i 16 sati u orbiti.

### Međunarodna svemirska stanica
Padalka je između juna 1999. i jula 2000. godine prošao obuku za upravljanje letelicom Sojuz TM, koja je služila za transport članova posade do Međunarodne svemirske stanice, na mestu komandanta letelice. Od avgusta 2000. do novembra 2001. godine Padalka je trenirao za let u svemir kao deo rezervne posade za Ekspediciju 4, u slučaju da iz nekog razloga primarna posada ove ekspedicije ne bude mogla da poleti.

#### Ekspedicija 9
U martu 2002. godine Genadij Padalka je izabran za komandanta posade Ekspedicije 9 na Međunarodnu svemirsku stanicu. Članovi ove posade – Padalka, Majkl Fink iz agencije NASA, i Andre Kojpers iz agencije ESA, poleteli su letelicom Sojuz TMA-4 sa kosmodroma Bajkonur u Kazahstanu, 19. aprila 2004. godine u 03.19 UTC. Nakon dva dana u orbiti, i nekoliko korekcija orbitalne visine, letelica Sojuz sustigla je MSS i sa njom se spojila 21. aprila u 05.01 UTC. Posadu su dočekali članovi Ekspedicije 8 – Majkl Foale i Aleksandar Kaleri. Nakon sedam dana zajedničkog boravka na stanici, tokom kojih je prethodna posada upoznala novu sa svim poslovima i eksperimentima koji su u toku, Padalka je preuzeo komandu, a Foale i Kaleri su se odvojili od MSS i uputili ka Zemlji. Tokom šestomesečnog boravka na MSS, Padalka je radio na više eksperimenata iz raznih oblasti, takođe je radio na održavanju vitalnih sistema stanice i učestvovao u četiri izlaska u otvoreni svemir. Nakon šest meseci na MSS, Padalka je predao komandu astroanutu agencije NASA Liroju Čaou, a zatim se ukrcao u letelicu Sojuz TM-4 koja se od MSS odvojila 23. oktobra u 21.08 UTC. Letelica je sletela na stepe Kazahstana par sati kasnije, 24. oktobra 2004. godine u 00.35 UTC. Padalka je tokom ove misije proveo 187 dana 21 minut i 17 sekundi u svemiru, a uz to je akumulirao i 15 sati 45 minuta i 22 sekunde šetajući svemirom.

#### Ekspedicija 19/20
Padalka se vratio na Međunarodnu svemirsku stanicu kao komandant Ekspedicija 19 i 20. Bio je i komandant letelice Sojuz TMA-14 koja je lansirana 26. marta 2009. godine u 11.49.18 UTC, a spojila se sa MSS dva dana kasnije. Padalka je prvo služio kao komandant tročlane posade Ekspedicije 19, a zatim je postao prvi komandant šestočlane ekspedicije na MSS kada su narednom letelicom Sojuz pristigla još tri člana posade. Tada je zvanično započela Ekspedicija 20, kojom je takođe komandovao Padalka. Na Zemlju se vratio letelicom kojom je i pristigao na stanicu, a sletanje se dogodilo u 04.32 UTC, 11. oktobra 2009. godine. Zanimljivo je da je logo letelice Sojuz TMA-14 bio dizajniran od strane Ane Čibiskove, ruskinje stare 12 godina iz okoline Moskve, čiji je crtež pobedio na takmičenju koje je sprovela ruska svemirska agencija. Drugo mesto zauzela je Kejtlin Rajli (11) iz Njujorka, a treće Stanislav Pjatkin (11) iz Uglegorska. Još jedan crtež, koji je naslikao Roma Kuznjecov (7) iz Kazahstana, odabrao je direktor agencije Roskosmos Anatolij Perminov. Sva četiri deteta su sa svojim porodicama prisustvovala lansiranju letelice Sojuz TMA-14 u Bajkonuru.

#### Ekspedicija 31/32
U maju 2012. godine Padalka se vratio na Međunarodnu svemirsku stanicu po treći put. Služio je kao letački inženjer Ekspedicije 31, a zatim je preuzeo komandu od Olega Kononenka i služio kao komandant Ekspedicije 32. Poleteo je letelicom Sojuz TMA-04M, 15. maja 2012. u 03.01.23 UTC zajedno sa Sergejom Revinom i Džozefom Akabom iz agencije NASA. Spojili su se sa MSS dva dana kasnije, 17. maja u 04.36 UTC. Četiri meseca kasnije, 17. septembra, se zajedno sa svojim kolegama Revinom i Akabom vratio na Zemlju.

#### Ekspedicija 43/44
Padalka je određen da se ponovo vrati na MSS kao letački inženjer Ekspedicije 43 i komandant Ekspedicije 44. Prvobitno je planirano da ovo mesto zauzme kosmonaut Jurij Lončahov, ali je on 14. septembra 2013. godine podneo ostavku na mesto kosmonauta ruske svemirske agencije i otišao da radi u kompaniji Gasprom. Padalka je 27. marta 2015. godine poleteo letelicom Sojuz TMA-16M zajedno sa kosmonautom Mihailom Kornijenkom i astronautom Skotom Kelijem. Padalka će se nakon šest meseci vratiti na Zemlju, dok će Kornijenko i Keli ostati još šest meseci i kompletirati celu godinu u orbiti kako bi izvršili istraživanja uticaja bestežinskog stanja na ljudsko telo. Po završetku ove misije Padalka će postati rekorder po ukupnom vremenu provedenom u svemiru. Na dan 28. juna 2015. godine u 21.42 UTC Padalka je oborio stari rekord Sergeja Krikaljova od 803 dana 9 sati i 39 minuta, i tako preuzeo prvo mesto na listi kosmonauta po kumulativnom vremenu provedenom u svemiru. Na ovom podvigu čestitalo mu je mnogo kolega kosmonauta iz celog sveta putem društvenih mreža.

### Šetnje svemirom
Do kraja novembra 2012. godine Genadij Padalka je učestvovao u ukupno devet izlazaka u otvoreni svemir (šetnji svemirom).

## Reference

## Vanjske veze

* Biografija na sajtu agencije NASA
* Biografija na sajtu -{Spacefacts}-
* ''Space Station Live: Padalka New Space Ironman'' (*[[Jutub]]*)
* ''A Moment with Gennady Padalka'' (*[[Jutub]]*)